БлэкIамрэ нобэмрэ зэпызыщIэхэр
Бахъсэн районым хыхьэ Ислъэмей къуажэм япэу щекIуэкIащ щIалэгъуалэм я фестиваль. Ар къызэрагъэпэщащ районым и щIалэгъуалэ администрацэмрэ «Урысей зэкъуэт» партым и райисполкомымрэ.
Фестивалым щагъэлъэгъуащ пасэрей фэилъхьэгъуэхэр, къафэхэр, кино пычыгъуэхэр. Районым и школхэм щеджэ щIалэгъуалэ гупхэр хэтащ мы зэхыхьэм. Iэмал зэхуэмыдэхэр къагъэсэбэпурэ, абыхэм фестивалым кърихьэлIахэр ирагъэплъащ гъуазджэмрэ щэнхабзэмрэ блэкIа лIэщIыгъуэмрэ нобэмрэ зэрызэпащIэр. Апхуэдэт лIэщIыгъуэ кIуам щыIа щхьэц зэщIэкъуэкIэхэр, щыгъыныгъуэхэр, зэрызагъэдахэ хьэпшып цIыкIуфэкIухэр. Языныкъуэ гупхэм утыку кърахьащ езыр-езыру ягъэхьэзырыжа лъэпкъ фэилъхьэгъуэхэр.
Шэч хэлъкъым Бахъсэн районым ис щIалэгъуалэм зэфIэкI зиIэу яхэтхэр мы фестивалым наIуэ къызэрыщыхъуам. Зэхыхьэм и къэпщытакIуэ гупым хэта Къагъырмэс Арсен зэрыжиIамкIэ, ныбжьыщIэхэм щыгъыныгъуэхэр къызэрагупсысар, къафэхэр зэрагъэувар узыщыгуфIыкIынщ.
Фестивалым хэтахэр ягъэгушхуащ районым и артист ныбжьыщIэхэу БешкIур Ислъамрэ Тхьэмадокъуэ Аскэррэ, Налшык къалэм икIа «Амики» къэфакIуэхэм. КърихьэлIахэм Iэгуауэ ин хуаIэтащ абыхэм.
Зэхыхьэм япэ увыпIэр щыхуагъэфэщащ Жанхъуэтекъуэ къуажэм и «УщIалэху, къафэ» гупым. ЕтIуанэ хъуащ Зеикъуэ къуажэм и курыт школ №3-м къикIа «Iущыцэ» гупыр. Абыхэм къакIэлъокIуэ Къубэ-Тэбэ и курыт еджапIэ №1-м и «Адэжьхэм я макъ» гупыр.
Зэпеуэм пашэ щыхъуахэмрэ къыхэжаныкIахэмрэ саугъэт зэхуэмыдэхэр тыгъэ хуащIащ. Фестивалыр зи жэрдэмхэм къыхагъэщащ, абы нэгъуэщI районхэри къыхашэу, гъэ къэс ирагъэкIуэкIыну зэрамурадыр.
АЛОКЪУЭ Аринэ,
Бахъсэн район администрацэм
и пресс-IуэхущIапIэм и унафэщI.
